Document ID: 31995R0593

KOMISSION ASETUS (EY) N:o 593/95,
annettu 17 päivänä maaliskuuta 1995,
viinin leikkaamista Espanjassa vuonna 1995 koskevista siirtymätoimenpiteistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Espanjan ja Portugalin liittymisasiakirjan (1) ja erityisesti sen 90 artiklan, jonka soveltamista on jatkettu 31 päivään joulukuuta 1995 neuvoston asetuksella (ETY) N:o 4007/87 (2), sellaisena kuin se on viimeksi muutettuna asetuksella (EY) N:o 497/95 (3),
sekä katsoo, että
viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87 (4), sellaisena kuin se on viimeksi muutettuna Itävallan, Suomen ja Ruotsin liittymisasiakirjalla, 16 artiklan 5 kohdassa kielletään pöytävalkoviinin leikkaaminen pöytäpunaviinillä; edellä mainittu käytäntö sisältyy Espanjassa voimassa olevaan järjestelmään; liittymisasiakirjan 125 artiklassa sallitaan tämä menettely 31 päivään joulukuuta 1989 ja komission asetuksella (EY) N:o 537/94 (5) vahvistetaan tämä lupa 31 päivään joulukuuta 1994,
edellytykset luopua tästä käytännöstä eivät vielä täyty kyseisessä maassa, sillä ne liittyvät viininviljelyn rakenteeseen ja kulutustottumuksiin, jotka muuttuvat hitaasti; edellä mainitusta käytännöstä luopuminen synnyttäisi välittömästi epätasapainoa markkinoilla ja aiheuttaisi punaviinien alijäämän ja vakavan valkoviinien ylijäämän, joka edellyttäisi huomattavia interventioita; markkinoiden hallinnon erittäin vakavien häiriöiden välttämiseksi on perusteltua ottaa käyttöön siirtymätoimenpiteet, kunnes ongelma ratkaistaan kyseisellä alalla parhaillaan neuvoteltavan uudistuksen yhteydessä,
pöytävalkoviinien ja pöytäpunaviinien välisen leikkaamismahdollisuuden rajoittamiseksi maihin, joissa tämä käytäntö on tarpeen, on välttämätöntä varmistaa, että tämän käytännön avulla saatuja viinejä ei voida sekoittaa muihin yhteisön viineihin, ja
tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Pöytävalkoviinin valmistukseen soveltuvan viinin tai pöytävalkoviinin leikkaaminen pöytäpunaviinin valmistukseen soveltuvalla viinillä tai pöytäpunaviinillä sallitaan Espanjan alueella 31 päivään joulukuuta 1995 asti, jos saadulla tuotteella on pöytäpunaviinin ominaisuudet ja jos käytetyn punaviinin osuus on vähintään 75 prosenttia.
2. Muiden espanjalaisten viinien kuin pöytävalkoviinien leikkaaminen muiden jäsenvaltioiden viineillä kielletään 1 kohdassa mainittuun päivään asti yhteisössä sellaisena kuin se oli ennen 1 päivää tammikuuta 1986.
3. Espanjalaisilla pöytäpunaviineillä ja pöytäroséviineillä voidaan käydä kauppaa muiden yhteisön maiden kanssa ja niitä voidaan viedä kolmansiin maihin ainoastaan, jos niitä ei ole saatu 1 kohdassa tarkoitetun leikkaamisen avulla.
4. Kunkin Espanjan nimeämän toimivaltaisen elimen on 3 kohdan soveltamiseksi taattava 30 päivään kesäkuuta 1996 asti espanjalaisten pöytäpunaviinien ja pöytäroséviinien alkuperä kiinnittämällä komission asetuksessa (ETY) N:o 2238/93 (6) säädetyn asiakirjan virallisille huomautuksille tarkoitettuun kohtaan leima, jota edeltää maininta "viiniä ei ole saatu valko/punaviini-leikkauksella".
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 1 päivästä tammikuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä maaliskuuta 1995.

Labels: 17
10
3
18
15